*„На децата и учениците се предоставя обща и допълнителна подкрепа за личностно развитие, която осигурява подходяща физическа, психологическа и социална среда за развиване на способностите и уменията им. Екипната работа по случай на дете или ученик е стъпка в образователната политика, насочена към индивидуализиране на обучението, подкрепата и цялостната грижа за  
детето или ученика в периода му на обучение толкова дълго, колкото е необходимо.“ – Закон за предучилищното и училищното образование*

Личностното развитие на всеки човек е резултат от взаимодействията между него и неговото социално обкръжение т.е. ние се формираме като личности в семействата, групите и общностите, в които живеем.

Връзките и отношенията, които се изграждат между нас, оказват влияние и променят индивидуалния опит и поведение; с други думи: това, което ни заобикаля, има критично значение за изграждането ни като личности. През тази призма, подкрепата за личностно развитие в образованието очертава нова функция на детската градина и училището като образователна среда за индивидуалния напредък и успехи. Взаимодействията между участниците в обучителния процес  
се признават като основни в новия образователен закон.  
Съгласно „Визията за детската градина и училището на 21-ви век“ в Концепцията за основните принципи и иновативните моменти в Закон за предучилищното и училищното образование, в съвременната образователна система:  
• Целта на обучението е развитието на автономна личност.  
• Водещ е процесът на учене и „пътуването“ към знанието.  
• Детето и ученикът са в центъра на обучението.  
• Ролята на учителя е на медиатор, улесняващ, подкрепящ, сътрудник, консултиращ,  
стимулиращ, провокиращ, диалогичен, справедлив. Лидер на промяната.  
• Ролята на ученика е активен, генериращ знания, партньор, субект, мислещ.  
• Акцентът е върху „знанията как...“ и „умението да...“.  
• Децата са действени, съучастващи, рефлективни, критично мислещи, работещи екипно в групи.

• Характерът/духът на взаимоотношенията се изразява в – сътрудничество, партньорство, търсене, любознателност, подкрепа, насочване, откриване.

• Ситуациите са гъвкави, с разнообразна структура, интерактивни, мотивиращи за участие и работа.

• Грешките – има ги, за да се учим от тях.  
• Оценяването – обективно, формиращо; даващо обратна връзка.  
• Училищният ред – договорен, споделен, приет в диалог и съгласие.  
• Възгледът за света е позитивност, преговори, договорености, чувство за принадлежност, „овластена“ автономна личност.

Ако тези принципи бъдат не просто прочетени като поредица от думи, а бъдат взети присърце и осмислени в практиката на всички участници в образователния процес, приобщаващото образование ще бъде факт, децата ще могат да учат и играят в отзивчиво и откликващо обкръжение, в което се приема различието, уважават се и се зачитат способностите и постиженията на учениците, и способността на всеки да чувства и мисли, разбира се нуждата от другия, ценят се сътрудничеството и взаимопомощта, правото на всяко дете и ученик да се развива, обучава и общува заедно с останалите, правото да бъде чуто.

След семейството, детската градина е естествената среда, в която продължават отношенията със значими грижещи се и към тях децата пренасят опита си от първоначалната привързаност с родителите  
заедно с потребността си да бъдат подкрепяни.

Подкрепата представлява онази опора, която помага на човек да се придвижва напред. Никое човешко същество не може да успее, ако не е поддържано и насърчавано да опитва и изследва, да проверява и се учи от грешките си, да гради идеали и избира модели, които да следва. Учителите са в позиция на значими възрастни, които трябва да преведат децата към по-голямата общност, те стават партньори в откривателството на интересите на децата. Ползата за личностното развитие ще дойде от онези учители, които имат способността да предадат на децата вълнението си за знанието в  
света, за човешките изобретения и културата, по начин, по който ще го свържат с вълнението си за съдбата на самото дете и за изборите, които то ще направи. Загрижеността за него не прекъсва с трудностите, кризите и неуспехите на детето, а устоява на тези трудности. Тази загриженост, водена  
от желанието да пробуди ума и сърцето, намира език, с който да продължи.

Езикът на подкрепата е изтъкан от внимателно подбрани думи, снижена сила на гласа, забавено темпо, намиране на форми,  
с които може да се достигне до детето и на свой ред то да се почувства разбрано и значимо. Подкрепата в обучението на децата и учениците съществува и сега.

В състояние на социална и икономическа криза, засегнала над 30% от българските деца, при нарастваща дистанцията между семейството и детската градина и училището и голям брой деца, които се отглеждат в  
т.нар. преходни семейства, психичното здраве, устойчивост и добруване на българските деца са застрашени. Затова е наложително детската градина и училището, като средище, което събира на едно място голям брой деца, да осигури непосредствена възможност за превенция, интервенция при възникване на криза, за специализирана подкрепа или за бързо организиране на такава, при създала се необходимост. Директорът често е притиснат между трудностите, които учителите срещат при ежедневната си работа с децата от една страна и изискванията на родителите и очакванията им, че в групата и в класа ще има само деца, които „не създават проблеми“ от друга. Налага се той да реагира постфактум, защото са малко училищата, които имат своя политика за подкрепа, която да налага практика на координиране на усилията и на търсене на помощ в общността.

Детската градина и училището са изправени пред необходимостта ежедневно да мобилизират усилията си да задържат децата, да ги мотивират за учене, да се сблъскват с трудностите на родителите, да предоставят социална помощ, да изнемогват в търсене на съдействие отвън. Това  
държи участниците под напрежение и в отношения на конфликти. Подкрепата се проваля в своето намерение до степен, до която се превръща в противоположното: наказания, изключване, гняв, агресия, атмосфера на непоносимост, разочарования и бреме, защото всеки е принуден да търпи  
другия. Всичко това коства огромна цена за човешкия ресурс – за учителите, за директора, за родителите и за съжаление, за децата, цена която се заплаща с емоционално изхабяване и опустошаване, професионално прегаряне, чувство на безпомощност, безнадеждност и отлив на хора.

В контекста на Закона са включени всички дейности и форми на подпомагане, които да се предлагат на децата и учениците, за да могат да бъдат приобщени, да не прекъсват и да завършат своето образование. Това са дейности и форми, които са основани на ценностите за личностното  
развитие и приобщаващо образование: подкрепа за личностно развитие, изграждане на позитивен организационен климат, утвърждаване на позитивна дисциплина и развитие на училищна общност.

Чрез тези дейности се гарантира да се достигне детето и да бъде подкрепено то в ученето, научаването, участието и разгръщането на неговия потенциал. Подкрепата за личностно развитие се явява нов компонент в образователните политики, който свързва и обединява ресурсите на средата на всички нива по вертикала и хоризонтала на системата.

Децата и учениците със специални образователни потребности в системата на предучилищното и училищното образование са над 26 000. В общообразователните училища учат 17 268, в детските градини – 5889, в центровете за специална образователна подкрепа – 2861, а 662 деца и ученици се обучават в специални училища. Всички те се нуждаят от персонализирано обучение, съобразено с индивидуалните им потребности, както и от подходяща и добре планирана подкрепа за личностното им развитие.

Основна цел на приобщаващото образование за децата и учениците със СОП е да се създаде за тях среда, в която да имат възможност да развият в оптимална степен своя потенциал.

Държавният образователен стандарт за приобщаващо образование  
регламентира организиращия принцип на подкрепата за личностно развитие като **обща и допълнителна.**

**Обща подкрепа**

**Какво означава обща подкрепа за системата на образованието:**

Общата подкрепа на нивото на системата, обединява съществуващите видове образователна среда у нас – образователни институции, центрове за подкрепа за личностно развитие, вкл. центрове за специална образователна подкрепа, регионални центрове за подкрепа на процеса на приобщаващо образование, общежития, обсерватория и други, чиято функция е да подпомагат вътрешната структура за разгръщане на диференцирани подходи за посрещане на разнообразието от образователни потребности.

На нивото на детската градина и училището, общата подкрепа свързва всички услуги, които представляват базисни грижи за физическото, психичното и социалното благополучие, мотивиращи и развиващи интересите дейности.

На нивото на общата (класната) стая, общата подкрепа е адресирана към онези първи прояви на затрудненията пред ученето, научаването и участието на децата, които с малко помощ могат да се  
преодолеят; или е насочена към ранно откриване на дарбите. На това поле се пораждат обучителните отношения и се откриват възможни начини на преподаване и учене, така че всяко дете да бъде прието, да постига напредък и да може да участва.

**Какво представлява общата подкрепа през погледа на учителите:**

Общата подкрепа отговаря преди всичко на нуждата от превенция и навременно разпознаване на трудности в ученето при децата и учениците и на нуждата от разпознаване на дарбите на децата. Тук задача на учителя е да систематизира наличната информация за детето (портфолио, тест за  
училищна готовност, входно ниво, текущи оценки, наблюдение). Това обобщение не е самоцелно. В рамките на общата подкрепа учителят обобщава информация и наблюденията си, за да организира  
преподаването съобразно потребностите, стиловете на учене, силните страни на децата и учениците.

По този начин учителят може аргументирано и навреме да посрещне със своето преподаване първите признаци на затруднения в ученето на всяко дете, както и да отдели допълнително внимание на децата, които се развиват в конкретна област на знанието, спорта или изкуствата, така  
че те да разгърнат своя потенциал. Освен да планира работата като се основава на систематизирана информация, учителят  
организира допълнителното взаимодействие.

Общата подкрепа включва и всички онези допълнителни дейности, които помагат на децата да се развиват и учат – дейности за мотивация, допълнително обучение, превенция на психичното здраве, превенция на насилието и тормоза, политика за позитивна  
дисциплина, здравна грижа и др., които се изпълняват от помагащи и допълнителни специалисти в детската градина и в училището, и от неспециализирания персонал.

Регулярните екипни срещи осигуряват пространство и време, в което учителите да споделят свои практики, казуси и предизвикателства, на които заедно да търсят решения. Успехът в работата с децата е резултат от  
планиране и подготовка, но и от осмисляне на онова, което се е случило по време на взаимодействието. Споделянето на практики между учителите по време на екипните срещи допринася именно за това осмисляне.

В детската градина, общата подкрепа е насочена към ранно разпознаване на рискове в развитието на детето, които могат да създадат предпоставки за трудности в ученето му в училище. Има  
утвърдени методически инструменти, които са в помощ на учителите и специалистите, както и програми за превенция и развитие на езикови, когнитивни, емоционални и социални компетентности на децата от най-ранна възраст.

**Лидер е учителят**. Той управлява процеса чрез въвеждане на начини за работа, адаптира учебни форми и съдържания в класната стая като диференцира подходи към различните обучителни нужди на децата и учениците. По този начин на нивото на класната стая се прилага обща подкрепа за всички деца като се разграничават отделни деца или групи в зависимост от напредъка. Диференцираният подход на учителя осигурява възможност за участие и приобщаване на разнообразието от индивидуалности.

В контекста на Закона и дейностите по обща подкрепа, определени от ДОС, на учителя се възлагат повече отговорности и се очаква по-високо качество на преподаването и в общуването с децата.

**Какво представлява общата подкрепа през погледа на директора на детската градина и училището:** Директорът включва в училищните политики част, посветена на подкрепата за личностно развитие. Когато принципите и процедурите на подкрепата и на приобщаващото образование са част от политиката на самото училище и градина, това от една страна е гаранция, че те ще бъдат спазвани, а от друга е основа за ясни взаимоотношения между учителите, с родителите и със самите деца. Директорът създава процедура за обобщаване на информацията за децата. Учителят прекарва най-много време с децата, той научава много за тях, успява да ги опознае в контекста на средата, в която растат. Важно е ръководството на училището и детската градина да зададе структура за обобщаване на тази информация, за да може тя да се следва и да помага на всички учители. На училищно и градинско ниво тази информация за децата също се обобщава, за планиране и реализиране на дейности по интереси, за допълнителна подготовка, за позитивна дисциплина, превенция на тормоза, кариерно ориентиране.

Училищното и градинското управление задава като приоритет при анализа на информацията за учениците, превенцията на трудностите в ученето от една страна и развитието на дарбите на децата от друга.  
Професионалната общност от учители е двигател на промяната, защото предоставя възможност за споделено учене при обмен на практики между учителите. Тя се създава чрез организирано споделяне и обсъждане на това, което всеки от учителите по отделно прави. Необходимо е директорът да създаде условия за структурирана, регулярна дискусия, която е основа за създаване на екип, на професионална общност от учителите. Директорът се стреми да насърчава преподаване, което е съобразено с потребностите на децата, стила им на учене, силните им страни. Приобщаването се случва в общообразователното училище и градина и смисълът му е в общата класна стая, където децата заедно учат и развиват социални умения,  
като учителят е основния фасилитатор на този процес.

Отвъд политиките и процедурите, които канализират процесите, ролята на управлението на детската градина и училището за въвеждане и за утвърждаване на приобщаващо образование в тях и на подкрепата в частност е свързана:

• С вдъхване на увереност на учителите в техните умения, особено в ситуация на промяна.

• С насърчаване на ученето, на експериментирането сред учителите

• Със съхраняване на културата на приобщаване в училището и детската градина.

**Какво представлява общата подкрепа през погледа на родителите:**

Родителите заедно с учителите са най-сигурният ресурс за децата. Дали ще участват активно или пасивно в общата подкрепа, зависи от самите родители. Те са желан от детската градина и училището партньор, защото са носители на важна информация и на различна гледна точка за детето, а също така защото за тях, както и за училището е важно детето да се развива и да се чувства добре.

Родителите могат да получат, но и да дадат информация и опит, с които да помогнат на учителите да опознаят по-добре  
детето. Необходимо е училището и детската градина да положат усилия да изградят връзката с родителите и постоянно да поддържат тяхното участие като основен партньор.